Virallinen lehti nro C 310 , 09/10/1998 s. 0098



KIRJALLINEN KYSYMYS P-0591/98 komissiolle esittäjä(t): Honório Novo (GUE/NGL) (23. helmikuuta 1998) Aihe: Porton pikaraitiotie - urakkatarjousmenettely Viime viikolla Portugalin tiedotusvälineissä julkaistiin tieto, että komissio on pyytänyt Portugalin viranomaisilta selvityksen suur-Porton aluetta palvelemaan tarkoitetun pikaraitiotien (nk. Porton metro) rakentamista koskevasta urakkatarjousmenettelystä. Näyttää siltä, että komissio on pyytänyt tätä selvitystä, koska kyseisestä rakennusurakasta järjestetyn julkisen tarjouskilpailun hävinnyt henkilö on esittänyt komissiolle valituksen. Tämän valituksen perusteena ovat ilmeisesti samat syyt kuin ne, joihin vedottiin eräässä aikaisemmassa portugalilaista urakointiyritystä koskevassa valituksessa, joka sitten hylättiin. Komissio tietää varmaankin, että kauan odotetun ja erityisen tarpeellisen pikaraitiotien rakentaminen on viivästynyt monesta syystä siitä lähtien, kun suunnitelma sen rakentamisesta julkistettiin (1980-luvun lopulla) ja siitä, kun se virallisesti esitettiin (1993). Viivästyksistä syytetään tietysti hankkeeseen osallistuvia Portugalin kansallisia ja paikallisia viranomaisia. Näin ollen on selvää, että uusi viivästys urakkasopimuksen tekemisessä, joka oli tällä kertaa komission aiheuttama, luultavasti lisää niiden kansalaisten kyllästymistä, joiden olisi jo tähän mennessä pitänyt päästä nauttimaan kyseisen hankkeen eduista, sekä vähentää kansalaisten luottamusta yhteisön toimielimiin. Komission olisi tiedettävä, että uudet viivytykset tämän hankkeen etenemisessä saattavat vaarantaa vakaan ja täysipainoisen yhteisön rahastojen toimimisen syistä, jotka eivät tällä kertaa johdu kansallisista viranomaisista. Koska yhteisön toisen tukikehyksen toteuttaminen päättyy pian, nämä viivästykset voivat vaikuttaa niin, että tästä tukikehyksestä rahoitettavat hankkeet kasaantuvat kehyksen viimeiselle vuodelle (1999). 1. Tietääkö komissio, että kyseisen urakkatarjouskilpailun hävinneen Portugalissa tekemään valitukseen on jo vastattu tyhjentävästi ja että Portugalin kyseisistä asioista vastaavat viranomaiset ovat hylänneet sen? 2. Aikooko komissio toteuttaa toimenpiteitä korjatakseen selvityspyynnön aiheuttamien viivästysten seuraukset, jos selvityksestä käy ilmi, että valitukset eivät ole aiheellisia? Jos aikoo, niin mitä nämä toimenpiteet ovat? Komission jäsenen Mario Montin komission puolesta antama vastaus (5. toukokuuta 1998) Komissio ei epäile metron rakentamisen merkitystä Porton asukkaille eikä niitä etuja, joita siitä voi olla heidän jokapäiväisessä elämässään. Perustamissopimusten noudattamisen valvojana komission on huolehdittava yhteisön lainsäädännön määräysten oikeasta soveltamisesta ja tämän vuoksi tutkittava kaikki valitukset, jotka sille tehdään yhteisön oikeuden vastaisista käytännöistä. Komission on tutkittava tapaukset riippumatta siitä, onko niitä jätetty kansallisten tuomioistuinten tutkittaviksi vai ei ja mihin tuloksiin mahdollinen käsittely on johtanut. Komission on puututtava asioiden kulkuun erityisesti silloin, kun mahdollisesti käytetään yhteisön varoja kuten tässä tapauksessa. Komission on taattava yhteisön varojen oikea käyttö. Portugalin viranomaisilta on myös pyydetty tietoja ja heitä on kehotettu vastaamaan nopeasti ja lykkäämään sopimuksentekomenettelyä siihen asti, että esille otetut kysymykset on selvitetty. Saatuaan pyytämänsä tiedot komissio ryhtyy tapauksen suhteen kaikkiin aiheellisiin jatkotoimiin.